**ՀԻՄՆԱՎՈՐՈՒՄ**

**«Գույք հետ վերցնելու և ամրացնելու, Հայաստանի Հանրապետության կառավարության 2022 թվականի ապրիլի 15-ի N 496-Ա որոշման մեջ փոփոխություն կատարելու մասին» Հայաստանի Հանրապետության կառավարության որոշման ընդունման անհրաժեշտության մասին**

ՀՀ կառավարության որոշման ընդունման անհրաժեշտությունը բխում է Հայաստանի Հանրապետության պետական եկամուտների կոմիտեի զարգացման և վարչարարության բարելավման ռազմավարությունից, որը նախատեսված է միջոցառումների 3․2․2 կետով՝ էլեկտրոնային կառավարման համակարգերի և թվային լուծումների վրա հիմնված ԱՏԳ մասնակիցների սպասարկման կենտրոնների ստեղծում՝ «Մեկ կանգառ, մեկ պատուհան» սկզբունքի ամբողջական կիրառմամբ։

Գործընթացն սկսելու նպատակով՝ Հայաստանի Հանրապետության պետական եկամուտների կոմիտեն (այսուհետ՝ Կոմիտե) դիմել է ՀՀ վարչապետի աշխատակազմ՝ Հայաստանի Հանրապետության Կոտայքի մարզի Պռոշյան համայնքի Գևորգ Չաուշի խճուղի թիվ 5 հասցեում գտնվող 19․1 հա ընդհանուր մակերեսով հողամասը և 23,616.9 քմ մակերեսով շենքերը և շինությունները՝ 07-053-0156-0013 կադաստրային ծածկագրով, Կոմիտեին տրամադրելու խնդրանքով՝ ԱՏԳ կենտրոն կառուցելու համար։

Հաշվի առնելով ԱՏԳ կենտրոն տրանսպորտային միջոցների ինտենսիվ հոսքը /միջին հաշվով՝ օրական մոտ 400 բեռնատար/ նպատակահարմար է այն տեղակայել Երևան քաղաքի մերձակայքում՝ ապահովելով տրանսպորտային միջոցների տեղաշարժը քաղաքը շրջանցող ավտոճանապարհներով։ Ելնելով ԱՏԳ կենտրոնի գործառույթների առանձնահատկություններից՝ պահանջվող հողամասի չափը կազմում է 20 հա։ Նմանատիպ հնարավորություն ունեցող հողամասի ընտրության համար կատարվել են մանրակրկիտ ուսումնասիրություններ, քննարկվել են մի շարք տարբերակներ, որոնք հիմնականում ապահովել են վերոհիշյալ պայմանները, սակայն հանդիսացել են ֆիզիկական կամ իրավաբանական անձանց սեփականությունը, որոնց շուկայական արժեքը 1 քմ-ի համար տատանվում է 15-40 $-ի սահմաններում։ Անհրաժեշտ չափի հողամասի ձեռքբերման համար պետական միջոցներից կպահանջվի ծախսել մոտ 1,440,000,000- 3,840,000,000 դրամ գումար։

Հաշվի առնելով վերոհիշյալը` ՀՀ ՊԵԿ մասնագիտական խումբը ԱՏԳ կենտրոնի կառուցման համար ընտրել է ՀՀ պաշտպանության նախարարության հաշվեկշռում գտնվող ՀՀ Կոտայքի մարզի, Պռոշյան համայնքի Գ․ Չաուշի խճուղի թիվ 5 հասցեում գտնվող տարածքը, որը գտնվում է Հյուսիս-հարավ ճանապարհային միջանցքի եզրին։ Տարածքի դիրքը թույլ է տալիս տրանսպորտային միջոցների մուտքը բոլոր ուղղություններով ապահովել՝ շրջանցելով Երևան քաղաքը՝ Բավրայի մաքսակետից Մ1 միջպետական ճանապարհով, Բագրատաշենի և Գոգովան-Պրիվոլնոյեի մաքսակետերից Մ6, Մ4, Մ7 միջպետական, Հ6 հանրապետական և Մեղրիի մաքսակետից Մ2 միջպետական նշանակության ճանապարհներով։

Այդ նպատակով ՀՀ պետական եկամուտների կոմիտեի կողմից մշակվել է «Գույք հետ վերցնելու և ամրացնելու, Հայաստանի Հանրապետության կառավարության 2022 թվականի ապրիլի 15-ի N 496-Ա որոշման մեջ փոփոխություն կատարելու մասին» ՀՀ կառավարության որոշման նախագիծը։

ՀՀ կառավարության 2022 թվականի ապրիլի 15-ի «Անշարժ գույք հետ վերցնելու և ամրացնելու մասին» N 496-Ա որոշման մեջ փոփոխություն կատարվում է, քանի որ մեր կողմից մշակված ՀՀ կառավարության որոշման նախագծի շրջանառության ընթացքում N 496-Ա որոշման հավելվածով հաստատված ցանկի 49-րդ կետով նշված գույքը հանձնվել էր ՀՀ տարածքային կառավարման և ենթակառուցվածքների նախարարության պետական գույքի կառավարման կոմիտեին։ Գործընթացն ավելի արագ և արդյունավետ կազմակերպելու համար գույքի հանձնում-ընդունումը կկատարվի անմիջապես ՀՀ պաշտպանության նախարարության հետ։

Նախատեսվում է նաև ԱՏԳ կենտրոնի տարածքում կառուցել վարչական շենքեր՝ Կոմիտեի կառուցվածքային ստորաբաժանումների համար։ Կառուցման աշխատանքները նախատեսվում է սկսել 2023 թվականին և հետագա հինգ տարիների ընթացքում՝ մինչև 2028 թվականը, ԱՏԳ կենտրոնը շահագործման հանձնելուց հետո Կոմիտեի Երևան քաղաքի Մ․ Խորենացի փողոցի թիվ 3ա, 3,7, 7ա հասցեներում գտնվող վարչական շենքերը և Ծովակալ Իսակովի պող․ թիվ 10 հասցեում գտնվող վարչական շենքը և ամրացված հողամասը հանձնել ՀՀ տարածքային կառավարման և ենթակառուցվածքների նախարարության պետական գույքի կառավարման կոմիտեին, ինպես նաև կդադարեցվի Ծովակալ Իսակովի պող․ թիվ 10/16 հասցեում գտնվող վարչական շենքի վարձակալության պայմանագիրը։

«Գույք հետ վերցնելու և ամրացնելու, Հայաստանի Հանրապետության կառավարության 2022 թվականի ապրիլի 15-ի N 496-Ա որոշման մեջ փոփոխություն կատարելու մասին» Հայաստանի Հանրապետության կառավարության որոշման նախագիծը մշակվել է Կոմիտեի կողմից:

«Գույք հետ վերցնելու և ամրացնելու, Հայաստանի Հանրապետության կառավարության 2022 թվականի ապրիլի 15-ի N 496-Ա որոշման մեջ փոփոխություն կատարելու մասին» Հայաստանի Հանրապետության կառավարության որոշման նախագծի ընդունման կապակցությամբ այլ իրավական ակտերում փոփոխություններ և լրացումներ կատարելու անհրաժեշտություն չկա:

«Գույք հետ վերցնելու և ամրացնելու, Հայաստանի Հանրապետության կառավարության 2022 թվականի ապրիլի 15-ի N 496-Ա որոշման մեջ փոփոխություն կատարելու մասին» Հայաստանի Հանրապետության կառավարության որոշման նախագծի ընդունման կապակցությամբ պետական կամ տեղական ինքնակառավարման մարմինների բյուջեներում ծախսերի և եկամուտների ավելացում կամ նվազեցում չի նախատեսվում:

 «Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ». **Որոշման նախագիծը բխում է ՀՀ կառավարության 2021 թվականի օգոստոսի 18-ի «Հայաստանի Հանրապետության կառավարության ծրագրի մասին» N 1363-Ա որոշմամբ հաստատված հավելվածի 6-րդ բաժնի 6․9 կետում արտացոլված դրույթներից։**